**SAOPŠTENJE ZA MEDIJE**

**EU i UNOPS: Studenti i akademsko osoblje Prirodno-matematičkog fakulteta Univerziteta u Prištini će koristiti nove objekte**

**PRIŠTINA, 09. jun 2022. -** Kancelarija Ujedinjenih nacija za projektne usluge (UNOPS) predstavila je danas u Prištini projekat izgradnje novih prostorija Prirodno-matematičkog fakulteta (FMNS) Univerziteta u Prištini (UP), koji finansira EU, vredan 8,9 miliona evra.

Izgradnja novih fakultetskih prostorija je deo šireg programa EU za zapošljavanje i obrazovanje i predstavlja jedan od mnogih projekata na polju obrazovne infrastrukture koje finansira EU na Kosovu. Od 2007. do 2022. godine EU je uložila 85 miliona evra u razvoj obrazovnog sistema na Kosovu, ne računajući ovaj projekat. Početak radova na novim prostorijama FMNS očekuje se u septembru ove godine.

Govoreći na ovom skupu, ambasador EU na Kosovu, Tomas Šunjog (Szunyog), rekao je: „Veoma sam ponosan što EU unapređuje obrazovnu infrastrukturu Univerziteta u Prištini kroz obezbeđivanje modernih i funkcionalnih objekata za studente i akademsko osoblje Prirodno-matematičkog fakulteta. Ovi novi, moderni i ekološki prihvatljivi objekti će direktno doprineti poboljšanju kvaliteta visokog obrazovanja na Kosovu i promovisaće rodnu ravnopravnost i inkluzivnost u obrazovnom sistemu.”

U skladu sa predstavljenim dizajnom, nove prostorije FMNS će, pored savremenih objekata u kojima će se obavljati istraživanja, sadržati i sobe za dojenje, a biće i okružene parkovima i javnim zelenim površinama koje su od koristi kako studentima tako i lokalnoj zajednici, dok će sama zgrada biti energetski efikasna i opremljena solarnim panelima.

„Unapređenje infrastrukture na Univerzitetu u Prištini je omogućeno uz podršku naših partnera iz EU, kojima se zahvaljujem na doprinosu ne samo za ovaj projekat već i za razvoj visokog obrazovanja uopšte“, rekla je ministarka Arberije Nagavci.

Univerzitet u Prištini sufinansira projekat i obezbediće nameštaj i laboratorijsku opremu.

„Izgradnja ovog fakulteta je od velikog značaja jer će poboljšanje uslova rada i kvaliteta studija na ovom fakultetu posredno unaprediti kvalitet i na ostalim fakultetima u okviru Univerziteta u Prištini“ – rekao je rektor Naser Sahiti.

Opština Priština dodelila je zemljište za izgradnju novog FMNS u blizini Tehničkog fakulteta.

Tokom svog obraćanja, gradonačelnik Prištine Perparim Rama rekao je: „Ovaj projekat će biti primer za standard koji nameravamo da primenjujemo od sada u glavnom gradu, kako u pogledu građevinskih standarda, tako i u pogledu standarda dizajna, kao što je i funkcionalni aspekt koji uzima u obzir rodne i ekološke komponente”.

Ovaj projekat se finansira kroz IPA 2014-2020: „EU4 zapošljavanje i obrazovanje“, a vodi ga i sprovodi UNOPS, koji zadržava konačnu odgovornost i nadzor nad svim aspektima upravljanja projektom i njegovim rezultatima. Ceo proces od planiranja i projektovanja do upravljanja projektom sprovodi i vodi UNOPS.

Prilikom predstavljanja dizajna, šef kancelarije UNOPS, gospodin Brendan Kirnan (Keirnan), rekao je: „UNOPS je posvećen pružanju najboljeg dizajnerskog rešenja i infrastrukturnog rešenja za ovaj fakultet kako bi se studentima i osoblju pružio moderan objekat koji ispunjava njihove potrebe i očekivanja, održiv, efikasan i funkcionalan, uz poštovanje najviših standarda kvaliteta infrastrukture.”

**Podaci za kontakt:**

**reimondah@unops.org**

**O UNOPS:**

Misija UNOPS jeste da pomogne ljudima da izgrade bolje živote i da zemlje ostvare mir i održivi razvoj. Pomažemo Ujedinjenim nacijama, vladama i drugim partnerima da upravljaju projektima i da na efikasan način obezbeđuju i nabavke i održivu infrastrukturu.

**Pročitajte više:** [**www.unops.org**](http://www.unops.org/) **|** [**https://www.facebook.com/UNOPSKosovo**](https://www.facebook.com/UNOPSKosovo)